Γεώργιος Δροσίνης

Ο **Γεώργιος Δροσίνης** (Αθήνα, 9 Δεκεμβρίου 1859 - Κηφισιά, 3 Ιανουαρίου 1951) ήταν Έλληνας ποιητής, πεζογράφος και δημοσιογράφος. Ήταν ένας από τους πρωτοπόρους της Νέας Αθηναϊκής Σχολής στην ποίηση και της ηθογραφίας στην πεζογραφία. Η πρώτη ποιητική του συλλογή *Ιστοί αράχνης* σηματοδότησε την εμφάνιση της Νέας Αθηναϊκής Σχολής ενώ το διήγημά του «Χρυσούλα» κέρδισε το πρώτο βραβείο στον πρώτο διαγωνισμό διηγήματος του περιοδικού το 1883.

Σπούδασε νομικά στην επιστροφή του στην Ελλάδα ανέλαβε τη διεύθυνση του περιοδικού ''Εστία'', το οποίο μετέτρεψε σε καθημερινή εφημερίδα το 1894. Παράλληλα με την λογοτεχνική προσφορά του, συνεισέφερε σημαντικά σε πολλούς τομείς της πνευματικής και κοινωνικής ζωής της χώρας: ήταν γραμματέας του "Συλλόγου προς διάδοση ωφελίμων βιβλίων" που είχε ιδρύσει ο Δημήτριος Βικέλας από το 1899. Ιδρυτής του Ημερολογίου της Μεγάλης Ελλάδας το 1922, διευθυντής του Τμήματος Γραμμάτων και Καλών Τεχνών του Υπουργείου Παιδείας 1914-1920 και 1922-1923 και τακτικό μέλος της Ακαδημίας Αθηνών από την ίδρυσή της το 1926.

Το 1918 αγόρασε μαζί με τον αδελφό του το σπίτι του θείου τους Διομήδη Κυριακού στην Κηφισιά και από το 1939 έμενε μόνιμα στο οίκημα αυτό που είχε μετονομασθεί σε έπαυλη Αμαρυλλίδα. Έζησε εκεί τα χρόνια του πολέμου και της κατοχής μέχρι το τέλος της ζωής του την 3 Ιανουαρίου 1951. Το σπίτι αυτό έχει αναπαλαιωθεί, είναι σήμερα ιδιοκτησία του Δήμου Κηφισιάς και στεγάζει τη Δημοτική Βιβλιοθήκη Κηφισιάς από το 1991 και το Μουσείο Δροσίνη από το 1997.

Στο μουσείο αυτό υπάρχει μέσα ολόκληρο το έργο του Δροσίνη το οποίο περιλαμβάνει τις πρώτες εκδόσεις των βιβλίων του, περιοδικά και λεξικά, προσωπικά αντικείμενα του ποιητή και πλούσιο λαογραφικό υλικό. 
* Στον 1ο όροφο βρίσκεται η δανειστική βιβλιοθήκη και το τμήμα των ηλεκτρονικών υπολογιστών με ελεύθερη πρόσβαση στο Ίντερνετ. 
* Η αριστερή αίθουσα του 2ου ορόφου περιλαμβάνει: Συλλογές βιβλίων παλιά αναγνωστικά, οικογενειακές φωτογραφίες και τις πρώτες εκδόσεις του *Ιστορικού Λεξικού της Νέας Ελληνικής* της Ακαδημίας των Αθηνών, το Εθνικό Αριστείο Γραμμάτων και Τεχνών που απονεμήθηκε στον Δροσίνη, την ιδιόγραφη διαθήκη του και διάφορα άλλα προσωπικά αντικείμενά του. 
* Η δεξιά αίθουσα του 2ου ορόφου περιλαμβάνει: Ολόκληρο το λογοτεχνικό έργο του καθώς φυλάσσονται μεταφρασμένα παραμύθια, παρτιτούρες με μελοποιημένα ποιήματα, παλιοί τόμοι των εικονογραφημένων περιοδικών *Εστία*, της *Διάπλασης Των Παίδων*, Σχολικά Βοηθήματα, την λαογραφική βιβλιοθήκη, Το Ημερολόγιο Της Μεγάλης Ελλάδας, Χειρόγραφα, Επιστολές, Σχετικά άρθρα από ελληνικές και ξένες εφημερίδες, Προσωπικά του είδη και το Παράσημο της Λεγεώνας της Τιμής που του απονεμήθηκε για την πνευματική του προσφορά.
* Ο 3ος όροφος είναι ειδικά διαμορφωμένος για τις επισκέψεις μαθητών. Περιλαμβάνει αφιερώματα του ίδιου του λογοτέχνη και των ηρώων των ποιημάτων του όπως της Αμαρρυλίδος, της Αμυγδαλιάς και του Μπάρμπα-Δήμου, ένα παλιό γραμμόφωνο με δίσκους, λαογραφικό υλικό και αφίσες από πίνακες γνωστών ζωγράφων οι οποίες τυπώθηκαν στην Λειψία για λογαριασμό του περιοδικού της *Εστίας*.

Στο μουσείο οργανώνονται εκπαιδευτικές ξεναγήσεις σε ομάδες επισκεπτών και σε μαθητές σχολείων.

Κατά τον ελληνοϊταλικό πόλεμο του 1940 ο Γεώργιος Δροσίνης μαζί με άλλους Έλληνες λογίους προσυπέγραψε την *Έκκληση των Ελλήνων Διανοουμένων* προς τους διανοούμενους ολόκληρου του κόσμου με την οποία αφενός μεν καυτηριαζόταν η κακόβουλη ιταλική επίθεση, αφετέρου δε, διέγειρε την παγκόσμια κοινή γνώμη σε επανάσταση συνειδήσεων για κοινό νέο πνευματικό Μαραθώνα.

Τιμήθηκε με το Αριστείο Γραμμάτων και Τεχνών της Ακαδημίας Αθηνών, ενώ το 1947 προτάθηκε από την Ελλάδα για το βραβείο Νόμπελ, σε αναγνώριση της αξίας του έργου του. Ο φάκελος με την υποψηφιότητά του Δροσίνη υποστηριζόταν από την Ακαδημία Αθηνών, τον «Παρνασσό» και την Ιστορική και Εθνολογική Εταιρεία. Επίσης εστάλη και επιστολή του Ιωάννη Αθανασάκη προς τον προσωπικό φίλο του πρίγκιπα Κάρολο της Σουηδίας, για την υποψηφιότητα του. Το βραβείο τελικά απονεμήθηκε στο Γάλλο λογοτέχνη Αντρέ Ζιντ.

## Έργο
Ο Γ. Δροσίνης ασχολήθηκε εξίσου με την πεζογραφία και την ποίηση, αλλά σημαντικότερο θεωρείται το ποιητικό του έργο. Άρχισε να δημοσιεύει τα πρώτα ποιήματά του το 1878 στην εφημερίδα ''Ραμπαγάς'', με το ψευδώνυμο "Αράχνη". Ανήκε στον κύκλο των προοδευτικών ποιητών (μαζί με τους Νίκο Καμπά και Κωστή Παλαμά), που επεδίωκαν να ανανεώσουν τον ποιητικό λόγο, να τον απαλλάξουν από τον στόμφο και την απαισιοδοξία της  Α' Αθηναϊκής Σχολής και να καθιερώσουν τη δημοτική ως επίσημη γλώσσα της λογοτεχνίας. Η χρονολογία έκδοσης της πρώτης του ποιητικής συλλογής, το 1880, είναι το ορόσημο της εμφάνισης της Νέας Αθηναϊκής Σχολής. Ο Δροσίνης συνέχισε να υπηρετεί την ποίηση ως το τέλος της ζωής του, χωρίς όμως η ποιητική του τέχνη να παρουσιάσει κάποια εξέλιξη.

Τα πεζογραφικά έργα του Δροσίνη εντάσσονται στον χώρο της ηθογραφίας: απεικονίζουν σκηνές από την αγροτική ζωή, ήθη, έθιμα και παραδόσεις του λαού της υπαίθρου. Ο συγγραφέας εξάλλου ενδιαφερόταν ιδιαίτερα για τη λαογραφία (ήταν ιδρυτικό μέλος της Ελληνικής Λαογραφικής Εταιρείας) και είχε ασχοληθεί με τη συλλογή τραγουδιών, εθίμων και παραδόσεων. Το κύριο γνώρισμα των μυθιστορημάτων και των διηγημάτων του είναι ο ειδυλλιακός χαρακτήρας. Παρ' όλο που στην ποίηση ήταν ένας από τους πρωτοπόρους του δημοτικισμού, οι γλωσσικές του επιλογές στην πεζογραφία ήταν συντηρητικότερες, κάτι που αποτελεί μια από τις βασικές αδυναμίες του πεζογραφικού του έργου.

## Εργογραφία
### Ποίηση
**Ιστοί Αράχνης*, 1880
**Σταλακτίται*, 1881 
**Ειδύλλια*, 1884
**Αμάραντα*, 1890
**Γαλήνη (1891-1902)*, 1902
**Φωτερά Σκοτάδια (1903-1914)*, 1915
**Κλειστά βλέφαρα (1914-1917)*, 1918
**Πύρινη Ρομφαία-Αλκυονίδες (1912-1921)*, 1921
**Το μοιρολόι της όμορφης*, 1927
**Θα βραδιάζη (1915-1922)*, 1930
**Είπε: (1912-1932)*, 1932
**Φευγάτα Χελιδόνια (1911-1935)*, 1936
**Σπίθες στη στάχτη*, 1940
**Λαμπες*, 1947
*Τι λοιπόν;

### Μυθιστορήματα
*''Αμαρυλλίς'', 1886
**Το βοτάνι της ζωής*, 1901
**Το βοτάνι της αγάπης*, 1901
**Έρση* (μυθιστόρημα), 1922
**Ειρήνη* (μυθιστόρημα), 1945
### Συλλογές διηγημάτων
**Αγροτικαί επιστολαί*, 1882
**Διηγήματα και αναμνήσεις*, 1886
**Διηγήματα των αγρών και της πόλεως*, 1904
**Το ανθισμένο ξύλο-Τρεις εικόνες* (διηγήματα), 1948
### Παραμύθια
**Παιδικά παραμύθια*, 1889
**Ελληνική Χαλιμά. Τα ωραιότερα παραμύθια του ελληνικού λαού*, 1921 και 1926
### Άλλα

**Παράδοξος γάμος* (κωμωδία μονόπρακτη), 1878
**Το μήλον* (κωμωδία), 1884
**Τρεις ημέραι εν Τήνω* 1888
**Αι μέλισσαι* 1890
**Αι όρνιθες* 1895
**Το ψάρευμα* 1908
**Συλλογαί φυσικής ιστορίας* 1912
**Οι τυφλοί* 1924
**Η σκοπευτική άσκησις του έθνους* 1938
**Ο κυνηγός* 1948
**Ημερολόγιο της πολιορκίας του Μεσολογγίου* 1958
**Γεώργιος Νάζος* 1966
**Επιστολαί του Νικολάου Γύζη* 1969
**Ο Μπαρμπα-Δήμος* 1974
**Θαλασσινα τραγουδια* 1884
**Ιστορικό Λεξικό της Νέας Ελληνικής Γλώσσας, εκδόσεις δωρική* 1972

## Στη λαϊκή κουλτούρα

* Ο Γεώργιος Δροσίνης απεικονίστηκε στην ασπρόμαυρη ελληνική ταινία του 1959 ''Ανθισμένη αμυγδαλιά'' σε σκηνοθεσία Χρήστου Αποστόλου. Τον ρόλο του ποιητή ερμήνευσε ο Ανδρέας Μπάρκουλης, τον οποίο γνωρίζει και ερωτεύεται μια κοπέλα σε μια αθηναϊκή γειτονιά, στα τέλη του 19ου αιώνα. Ο τίτλος της ταινίας βασίζεται στο ποίημα-τραγούδι του Δροσίνη με τον ίδιο τίτλο, μελοποιημένο ως καντάδα από τον Γεώργιο Κωστή.

## Παραπομπές


## Βιβλιογραφία
* Απ. Σαχίνη, *Το νεοελληνικό μυθιστόρημα*, εκδ. Γαλαξία, Αθήνα 1971
* Λ.Πολίτη, *Ιστορία της νεοελληνικής λογοτεχνίας*, ΜΙΕΤ, Αθήνα 1978
## Εξωτερικοί σύνδεσμοι

*Μουσείο Γεώργιου Δροσίνη

Κατηγορία:Έλληνες λογοτέχνες
Κατηγορία:Νεοέλληνες λογοτέχνες
Κατηγορία:Νέα Αθηναϊκή Σχολή
Κατηγορία:Μέλη της Ακαδημίας Αθηνών
Κατηγορία:Παρνασσισμός
Κατηγορία:Ηθογραφία
Κατηγορία:Βραβευθέντες Ακαδημίας Αθηνών